CELEX: C2006/154/55
Language: el
Date: 2006-07-01 00:00:00
Title: Υπόθεση F-120/05: Προσφυγή ασκηθείσα στις  19 Δεκεμβρίου 2005  — Κυριαζής κατά Επιτροπής

1.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 154/23
            
         Προσφυγή ασκηθείσα στις 19 Δεκεμβρίου 2005 — Κυριαζής κατά Επιτροπής
   (Υπόθεση F-120/05)
   (2006/C 154/55)
   Γλώσσα διαδικασίας: η ελληνική
   Διάδικοι
   
      Προσφεύγων: Αντώνιος Κυριαζής (Πόλη Λουξεμβούργου, Λουξεμβούργο) (εκπρόσωπος: M. Σπανάκης, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   
               —
            
            
               ακύρωση της αποφάσεως ADMIN. B.2 — D (05) 23023/EGL-ade, της 12ης Οκτωβρίου 2005, με την οποία η αρμόδια για τους διορισμούς αρχή (ΑΔΑ) απέρριψε την υπό στοιχεία R/549/05 ένσταση του προσφεύγοντος κατά της εκ μέρους της καθής απορρίψεως στις 25 Απριλίου 2005 της αιτήσεώς του περί λήψεως του επιδόματος εκπατρισμού (ύψους 16 %)·
            
         
               —
            
            
               υποχρέωση της καθής να χορηγήσει στον προσφεύγοντα την αποζημίωση εκπατρισμού αναδρομικώς από 1ης Μαρτίου 2005, με τόκους υπερημερίας ύψους 10 %, ετησίως, και μέχρι πλήρους καταβολής·
            
         
               —
            
            
               αναγνώριση του δικαιώματος του προσφεύγοντος να λαμβάνει την αποζημίωση εκπατρισμού (ύψους 16 % του καθαρού βασικού μισθού) στο μέλλον.
            
         Λόγοι ακυρώσεως και κύρια επιχειρήματα
   Ο προσφεύγων, υπάλληλος της Επιτροπής υπηρετών στο Λουξεμβούργο, προσβάλλει την απόφαση με την οποία δεν του καταβάλλεται το επίδομα εκπατρισμού. Αμφισβητεί την άποψη της καθής ότι δεν πληροί τις προβλεπόμενες στο άρθρο 4, παράγραφος 1, στοιχείο α', του παραρτήματος VII του Κανονισμού Υπηρεσιακής Καταστάσεως των Υπαλλήλων προϋποθέσεις λόγω του ότι, επί πέντε έτη λήξαντα έξι μήνες πριν από την πρόσληψή του εκ μέρους των κοινοτικών οργάνων, το Λουξεμβούργο υπήρξε ο τόπος της μόνιμης διαμονής του και της κύριας και συνήθους επαγγελματικής δραστηριότητάς του.
   Ο προσφεύγων επικαλείται περαιτέρω το ότι η εργασία που παρέσχε στο Λουξεμβούργο εντός του κτιρίου της καθής ενόσω υπηρετούσε σε εταιρία ιδιωτικού δικαίου θα έπρεπε να θεωρηθεί ως εμπίπτουσα στην προβλεπόμενη από το άρθρο 4, παράγραφος 1, στοιχείο α', δεύτερη περίπτωση, του παραρτήματος VII του Κανονισμού Υπηρεσιακής Καταστάσεως των Υπαλλήλων εξαίρεση.